Narodna skupština
20180525

Zahvaljujem. Sastav Komisije koji je pred nama pokazuje jedan previd u nameri da se kako u odluci piše, utvrde nepobitno činjenice, odnosno istina o uzročno-posledičnoj vezi između mesta gde je bilo udara projektila sa osiromašenim uranijumom, kojih je 81 na teritoriji Kosova, devet na drugim delovima Srbije, jedno u Crnoj Gori i posledica po tlo, vazduh i vodu i naravno živo tkivo, kako ljudskih bića, tako i životinja. Utvrđivanje nepobitnih činjenica i istina podrazumeva da će Komisija istragom, ispitivanjem, uvidom u dokumenta, ali naravno i direktnim nalogom da se ispitivanja obave, utvrditi naučne činjenice istine koje su proverljive, dokazive i ponovljive. Pošto je to zadatak Komisije, onda je svejedno ko ima većinu u Komisiji. O naučnim istinama se ne glasa. Ako imate nameru da glasate o tome da je nešto naučna istina, onda je ideja Komisije promašena.